

*THEOT Song of Songs (The Hebraist Edition) in EMIP 244*

Ff. 184r–196r
The following people were involved in creating the first second, and third drafts of the transcription: Ashlee Maslik, Jonah Sanford, Shaun Short, Steve Delamarter, Jeremy Brown, Tekle Belachew, Jarod Jacobs, Jeremy Cushman, Brian Jeanseau; Draft 4, involved the use of Transkribus; Draft 5, Demeke Berhane; Draft 6, Delamarter and Demeke; Draft 7, Ralph Lee.

*Nota Bene*: The images can be viewed at the University of Hamburg Betamasaheft site, at <https://betamasaheft.eu/manuscripts/EMIP00244/viewer> image no. 184

f. 184r

መኃልየ፡ መኃልይ፡ ዝውእቱ፡ ዘሰሎሞን። ፩ይስዕመኒ፡ በሰዕመተ፡ አፉሁ። አዳም፡ አጥበትኪ፡ እምወይን፨ ወመዓዛ፡ ዕፍረትኪ፡ እምኵሉ፡ አፈው፨ ዕፍረት፡ ዘተሠውጠ፡ ስምከ፨ በእንተዝ፡ ደናግል፡ አፍቅራከ። ወሰሐባከ፡ ድኅሬከ፨ በመዓዛ፡ ዕፍረትከ፡ ንረውፅ፨ አብአኒ፡ ንጉሥ፡ ውስተ፡ ጽርሑ፨ ንትፈሕ፡ ወንትሐሰይ፡ ብኪ፨ ናፈቅር፡ አጥበትኪ፡ እምወይን፨ ርቱዕ፡ አፍቅሮትኪ፨ ጸለም፡ አነ፡ ወሠናይተ፡ እምአዋልደ፡ ኢየሩሳሌም። ከመ፡ ምጽለላተ፡ ቄዳር፡ ወሐይመታተ፡ ሰሎሞን፨

f. 184v

ኢትርአያኒ፡ እስመ፡ አነ፡ ጸላም፨ እስመ፡ ኢርእየኒ፡ ፀሐይ፨ ደቂቀ፡ እምየ፡ ተበአሱ፡ በእንቲአየ፨ ኢንብሩኒ፡ ዓቃቤተ፡ ዓፀደ፡ ወይን፨ ዓፀደ፡ ወይን፡ ዘዚአየ፡ ኢዐቀብኩ፨ ንግረኒ፡ ዘአፍቀረት፡ ነፍስየ፨ አይቴ፡ ትሬኢ፡ ወአይቴ፡ ተሰክብ፡ ጊዜ፡ ቀተር፨ ከመ፡ ኢይኩን፡ እንዘ፡ አንጌጊ፡ ውስተ፡ መራዕየ፡ ካልአኒከ፨ እመ፡ ኢያእመርኪ፡ ርእሰኪ፡ ሠናይት፡ እምአንሰት፨ ፃኢ፡ አንቲ፡ ውስተ፡ ሰኰናሆሙ፡ ለመርዔት፨ ወረዐዩ፡ መሐስአ፡ አጠሊኪ፨ ውስተ፡ አዕፃዳቲሆሙ፡ ለኖሎት። ለፈረሰየ፡ ወለሠገላተ፡ ፈርዖን፨ አስተማሰልኩኪ፡ እንተ፡ ኀቤየ፨ ጥቀ፡ አዳም፡ መላትሕኪ፡ ከመ፡ ማዕነቅ፨ ወክሣድኪ፡ ከመ፡ አርማስቆስ፨ አምሳለ፡ ወርቅ፡ ይግበሩ፡ ለኪ፡ ኰሳኩሰ፡ ዘብሩር፨

f. 185r

እስከ፡ ሶበ፡ ንጉሥ፡ ያስምክ፡ ቦቱ፨ ናርዶስ፡ ወሀበ፡ መዓዛሁ፨ ዕቍረ፡ ማየ፡ ልብን፡ ዘወልድ፡ እኁየ፡ ሊተ፨ ማእከለ፡ አጥባትየ፡ የዐርፍ፨ አስካል፡ ዘጸገየ፡ ዘወልድ፡ እኁየ፡ ሊተ፨ ውስተ፡ ዓፀደ፡ ወይን፡ ዘበጋዲ፨ ነያ፡ ሠናይት፡ እንተ፡ ኀቤየ፡ ነያ፡ ሠናይት፨ አዕይንትኪ፡ ዘርግብ፨ ናሁ፡ ሠናይ፡ አንተ፡ ወልድ፡ እኁየ፨ አዳም፡ በውስተ፡ ምስካቢነ፡ ዘበሕቍ፡ ወመዋጽፍተ፡ ቤትነ፡ ዘአርዝ፨ ወመሥዕርቲነ፡ ዘሕቍ፨አነ፡ ጽጌ፡ ገዳም፨ ጽጌ፡ ደንጐላት፡ ዘውስተ፡ ቈለት፨ ወከመ፡ ጽጌ፡ ደንጐላት፡ በማእከለ፡ አሥዋክ፨ ከማሁ፡ አንተኒ፡ እንተ፡ ኀቤየ፡ በማእከለ፡ አዋልድ፨ ወከመ፡ ኮል፡ ዘውስተ፡ ዕፀወ፡ ገዳም፨ ከማሁ፡ ዘአፈቀር፡ በማእከለ፡ አኃው፨

f. 185v

ታሐተ፡ ጽላሎቱ፡ ፈተውኩ፡ ወነበርኩ፨ ወፍሬሁኒ፡ ጥዑም፡ ለጕርዔየ፨ አብኡኒ፡ ቤተ፡ ወይን፨ ገብሩ፡ ላዕሌየ፡ ፍቅረ፨ አፅዑኒ፡ በእዕፍረት። ሰደቁኒ፡ በአክዋል፨ እስመ፡ ተነደፍኩ፡ በፍቁሩ፨ የማኑ፡ ተሐቀፈኒ፡ ወጸጋሙ፡ ታሐተ፡ ርእስየ፨ አምሐልኩክን፡ አዋልደ፡ ኢየሩሳሌም፨ በኃይሉ፡ ወበፅንዑ፡ ለገዳም፨ አመ፡ ተንሥአ፡ ወአንሥአ፡ ኵሎ፡ ሙታነ፨ አፈቅሮ፡ እስከ፡ አመ፡ ፈቀደ፨ ካልእ፡ ማኅልይ፡ ዘይነግር፡ ርደቶ፡ ወተሰግዎቶ፡ እምድንግል፡ ቃል፡ ወልድ፡ እኁየ፡ ናሁ፡ ውእቱ፡ መጽአ፨ እንዘ፡ ይቀንጽ፡ ማእከለ፡ አድባር፨ ወያንበሰብስ፡ ዲበ፡ አውግር፨ ይመስል፡ ወልድ፡ እኁየ፡ ከመ፡ ወይጠል፨ ወከመ፡ ወሬዛ፡ ሃየል፡ ውስተ፡ አድባረ፡ ቤቴል፨

f. 186r

ናሁ፡ ውእቱ፡ ይቀውም፡ ድኅረ፡ ዓረፍት፨ ወይሔውፅ፡ እንተ፡ መሳክው፨ ወይደንን፡ እንተ፡ ተድባብ፨ ያወስሥእ፡ ወልድ፡ እኁየ፡ ወይብለኒ፨ ተንሥኢ፡ ወንዒ፡ ቅርብትየ፡ እንቲአየ፡ ሠናይት፡ ርግብየ፨ እስመ፡ ናሁ፡ ክረምት፡ ኀለፈ፨ ወዝናም፡ ገብእ፡ ለሊሁ፨ ጽጌ፡ አስተርአየ፡ በውስተ፡ ምድርነ፨ ጊዜ፡ ገሚድ፡ በጽሐ፨ ቃለ፡ ማዕነቅ፡ ተሰምዐ፡ በምድርነ፨ በለሰ፡ አውፅአ፡ ሠርፀ፨ አውያን፡ ጸገዩ፡ ወወሀቡ፡ መዓዛ፨ ተንሥእ፡ ወንዒ፡ ቀርብትየ፡ እንቲአየ፡ ሠናይት፡ ርግብየ፨ ውስተ፡ ጽለሎተ፡ ኰክሕ፡ ቅሩብ፡ ጥቅም፨ አርእየኒ፡ ገጸከ፡ ወአስምዐኒ፡ ቃለከ፨ እስመ፡ ቃልከ፡ አዳም፡ ወገጽከ፡ ላህይ፨

f. 186v

አሥግሩ፡ ለነ፡ ቈናጽለ፡ ንኡሳኒ፡ እለ፡ ያማስኑ፡ ዓፀደ፡ ወይንነ፨ ዓፀደ፡ ወይንነ፡ ይጽጊ፨ ወልድ፡ እኁየ፡ ሊተ፡ ወአነ፡ ሎቱ፨ መኑ፡ ይትዓደዎ፡ ለወልድ፡ እኁየ፨ እስመ፡ ልዑል፡ መዝራዕተ፡ የማኑ፨ ዘይረዐይ፡ ውስተ፡ ጽጌያት፨ እስከ፡ ሶበ፡ ያስተነፍሰ፡ ዕለት፡ ወያንቀለቅል፡ ጽላሎት፨ ፨ ተመየጥ፡ አንተ፡ ወልድ፡ እኁየ፡ ወተመሰላ፡ ወይጣል፨ ወይርአያከ፡ አዋልደ፡ ኢየሩሳሌም፨ ወንበር፡ ዲበ፡ ሳሬል። ወዲበ፡ ዓርባዕቱ፡ አርባብ፨ ወከመ፡ ወሬዛ፡ ሃየል፡ ውስተ፡ አድባረ፡ ድኁኃን፨ ቅንጽ፡ አንተ፡ ወልድ፡ እኁየ፡ ከመ፡ ወይጠል፨ በዓራትየ፡ ወበለያልይ፨ እሥኅሥ፡ ዛአፍቀረት፡ ነፍስየ፨

f. 187r

ኀሠሥክዎ፡ ዛአፍቊረት፡ ነፍሳዮ፨ ኀሠሥክዎ፡ ወኢረከብከዎ፨ ጸዋዕክዎ፡ ወኢተሠጥወኒ፨ ረከቡኒ፡ ወዓቅብት፡ እለ፡ የሀቅቡ፡ ሀገረ፨ ርኢክሙኑ፡ ዛአፍቀት፡ ነፍስየ፨ ንዕቲት፡ ኀሊፍየ፡ እምኔሆሙ፨ ይእተ፡ ጊዜ፡ ረከብኩ፡ ዛአፍቀረት፡ ነፍስየ፨ አኀዝክዎ፡ ወኢኀደጎ፨ እስከ፡ ሶበ፡ አባእክዎ፡ ውስተ፡ ቤተ፡ እምየ፨ ወውስተ፡ ውሣጥያቲሃ፡ ለእንተ፡ ሐፀነተኒ፨ አመሐልኩክን፡ አዋልደ፡ ኢየሩሳሌም፨ በኃይሉ፡ ወበፅንዑ፡ ለገዳም፨ አመ፡ ተንሥአ፡ ወአንሥአ፡ ኵሎ፡ ሙታነ፨ አፈቅሮ፡ እስከ፡ አመ፡ ፈቀደ፨ ሣልሰ፡ ማኅልይ፡ ዘነግር፡ ዕርገቶ፡ ትስብእት፡ ምስለ፡ መለኮት፡ መኑ፡ ይእቲ፡ ዛቲ፡ እንተ፡ ተፀርግ፡ እምገዳም፨ ከመ፡ ደመና፡ ዘጠፈረ፡ ሰማይ፨

f. 187v

ወከመ፡ ሠርፀ፡ ጢሰ፡ ዕጥነታ፨ ፪አጥባትኪ፡ ያውኅዛ፡ ሐሊበ፨ ከርቤ፡ ወስኂን፡ እምኵሉ፡ ጸበለ፡ ኤፌኒዎሰ፨ ናሁ፡ ዓራቱ፡ ለሰሎሞን፨ ሰሳ፡ ኃያላን፡ ዓውደ፡ እምኃያለነ፡ እስራኤል፨ ኵሎሙ፡ እኁዛነ፡ አሰይፍት፡ ወምሁራነ፡ ቀትል፨ ብእሲ፡ ብእሲ፡ ሰይፉ፡ ዲበ፡ መንቅፅቱ፨ ይትሜስሉ፡ በድንጋጼ፡ ሌሊት፨ መፆረ፡ ገብረ፡ ለርእሱ፡ ንጉሥ፡ ሰሎሞን፡ አምዕፀወ፡ ሊባኖስ፨ አዕማዲሁ፡ ገብረ፡ ዘብሩር፨ ሰርዲኖሰ፡ ምስለ፡ ተርሲስ፨ ኢዮጵሎግዮስ፡ ዘምስለ፡ ሶፎር፨ ምስመኩ፡ ዘወርቅ።፡ {መንብሩ፡ ዘሜላት፡}አቍላፊሁ፡ ወአቍላፊሁ፡ ኢያሲሚር፨ ኅንብርቱ፡ ዘብረሊ፡ ዘምስለ፡ ኢያሰጲድ፡ በባሕር፡ ክዱን፨ ውሰጡ፡ ንጡፍ፡ ዘዕብነ፡ ሰንፔር፨

f. 188r

አፈቅሮ፡ ፈድፋደ፡ እምአዋልደ፡ ኢየሩሳሌም፨ ፃአ፡ ትርአያ፡ እዋልደ፡ ጽዮን፨ ለንጉሥ፡ ሰሎሞን፨ በአክሊል፡ ዘአስተቀቶ፡ እሙ፨ አመ፡ ዕለተ፡ ሕማሙ፡ ወአመ፡ ዕለተ፡ ስቀለቱ፨ ወአመ፡ ዕለተ፡ ሞቱ፨ አመ፡ ዕለተ፡ መርዓሁ፨ ወአመ፡ ዕሎተ፡ ፍሥሐ፡ ልቡ፨ ነያ፡ ሠናይት፡ እንተ፡ ኀቤየ፡ ነያ፡ ሠናይት፨ አዕይንትኪ፡ ዘርግብ፨ ሥዕርትኪ፡ ከመ፡ መርዔተ፡ አጠሊ፨ እለ፡ ተከሥታ፡ እምአደበረ፡ ገልዓድ፨ ስነንኪ፡ ከመ፡ መራዕይ፡ እለ፡ ተቀርፃ፨ ወእለ፡ ወፅአ፡ እምሐፃብ፨ ኵሎን፡ እለ፡ ይመነትዋ፨ ፸ወ፯እለ፡ ይወልዳ፨ ወአልቦ፡ እምኔሆን፡ መካን፨ ከመ፡ ፍሕሦ፡ ቀይሕ፡ ከናፍርኪ፨

f. 188v

ንበብኪ፡ አዳም፨ ከመ፡ ቅርፍተ፡ ሮማን፡ መላትሕኪ፡ እንበለ፡ አርምሞተኪ፨ ወከመ፡ ማኅፈደ፡ ዳዊት፡ ክሳድኪ፨ እለ፡ ተሐንጻ፡ ዲበ፡ ተልፍዮስ፨ ፲፻ንዋየ፡ ሕቅል፡ ስቁል፡ ውስቴቱ፨ ኀበ፡ ኢይሬእዮ፡ ሰብእ፡ ወኢይበጽሖ፡ ፀሐይ፨ ወኵሉ፡ መዋጽፍተ፡ ቤቱ፡ ኃደላን፡ ወጽኑዓን፨ እለ፡ የዐቅብዎ፡ ሠለስቱ፡ እደው፨ ፪ኤ፡ አጥባትኪ፡ ከመ፡ ፪ኤ፡ እጕለ፡ መንታ፡ ዘወይጠል፨ ዘይትረዐይ፡ ውስተ፡ ጽጌያት፨ እስከ፡ ሶበ፡ ያስተነፍስ፡ ዕለት፡ ወይትሐወስ፡ ጽላሎት፨ አሐውር፡ ለልዐ፡ ኀበ፡ ደብረ፡ ከርቤ፨ ወውስተ፡ አውግረ፡ ሰሂን፡ ምዑዝ፨ ወይትቀባእ፡ እማዓዛሁ፡ አውልዐ፡ ገዳም፨ ወይበልዓሁ፡ አዕዋፈ፡ ቈለት፡ ወኢይመውታ፨

f. 189r

እስመ፡ ይሒድሳ፡ ውርዝቶን፨ ኵለታኪ፡ ሠናይት፡ እንተ፡ ኀቤየ፨ አልብኪ፡ ነውር፡ ወኢምንትኒ፡ ላዕሌኪ፨ ንዒ፡ እምሊባኖስ፡ መርዓት፡ ንዒ፡ እምሊባኖስ፨ ንዒ፡ ወትወፅኢ፡ እምቅድመ፡ ሃይማኖት፨ ወታስተርእዩ፡ ውስተ፡ አድባረ፡ ጽባሕ፨ እምርእሰ፡ ሳኔር፡ ወኤርሞን፡ እንዘ፡ ትሰቅዱ፡ ጠለ፨ እምግበበ፡ አናብስት፡ ወእምአድበረ፡ አናምርት፨ አራኅራኅክኒ፡ እኅትየ፡ መርዓት፨ አራኅራኅክኒ፡ ምዕረ፡ በአዕይንተኪ፨ በአሐቲ፡ ንብረተ፡ ክሣድኪ፨ ሚአዳም፡ አጥባትኪ፡ እኅትየ፡ መርዓት፨ ወሐሊቦን፡ ይጥዕም፡ እመዓር፡ ወሠከር፨ ወእምተር፡ ዘውስተ፡ ገነት፨ ጥቀ፡ አዳም፡ አጥባትኪ፡ እምወይን፨ ወመዓዛ፡ ዕፍረትኪ፡ እምኵሉ፡ አፈው፨ በቋውእ፡ ይውኅዝ፡ እምከናፍርኪ፨ ሐሊብ፡ ወመዓር፡ ወእምታሕተ፡ ልሳንኪ፨

f. 189v

ወፄና፡ አልባሰኪ፡ ከመ፡ ፄና፡ ሰሂን፨ ገነት፡ ዕፁት፡ እኅትየ፡ መርዓት፨ ገነት፡ ዕፁት፡ ዓዘቅት፡ ኅትምት፡ ፍናወ፡ ዚአከ፨ ኀበ፡ ኢይሬእዮ፡ ኪንያ፡ ወኢይከርዑ፡ ሠራቂ፨ ገነት፡ ምስለ፡ ፍሬ፡ አቅማሕ፨ ሰርንድሮሰ፡ ምስለ፡ ጵርሳቅላ፨ ቆዕ፡ ምስለ፡ ናርዶስ፨ ናርዶስ፡ ዘምስለ፡ መጽርይ፨ ቀጺመታት፡ ወቀናንሞስ፨ ምስለ፡ ኵሉ፡ ዕፀወ፡ ሊባኖስ፨ ከርቤ፡ ወዓልው፡ ምስለ፡ ኵሉ፡ መቅድመ፡ ዕፍረታት፨ ነቃዐ፡ ገነት፡ አዘቅት፡ ማየ፡ ሕይወት፨ ዘይውኅዝ፡ እምሊባኖስ፨ ተንሥእ፡ ሰሜን፡ ወነዓ፡ ደቡብ፨ ንፋሕ፡ ገነት፨ ለየኃዝ፡ አፍዋተ፡ ዚአየ፨ ለይረድ፡ ወልድ፡ እኁየ፡ ውስተ፡ ገነቱ፨ ወይብላዕ፡ እምፍሬ፡ አቅማሔሁ፨

f. 190r

ቦእኩ፡ ውስተ፡ ገነትየ፡ እኅትየ፡ መርዓት፨ አረርኩ፡ ከርቤ፡ ምስለ፡ አፍዋትየ፨ ብላዕኩ፡ ኅብስትየ፡ ምስለ፡ መዓርየ፨ ሰተይኩ፡ ወይንየ፡ ምስለ፡ ሐሊብየ፨ በልዑ፡ ካልአንየ፡ ወጸግቡ፨ ሰትዩ፡ ውሉደ፡ አኃውየ፡ ወሰክሩ፨ እስመ፡ እንቡዛን፡ እውንቱ፨ ወተእኅዞሙ፡ ቅንአት፡ ከመ፡ ሰልብልያኖስ፨ ሐረገ፡ ወይን፡ ኮነ፡ መድኃኒትየ፨ ወእምሐሣ[ዎ]ን፡ ይትገዘም፡ ወበጎልጎታ፡ ይተከል፨ ቃል፡ ወልድ፡ እኁየ፡ መጽአ፡ እንዘ፡ ይጐዳጕድ፡ ኆኅተ፨ አነ፡ ንውም፡ ወልብየ፡ ንቅሕት፨ አርኅዉኒ፡ እኅተየ፡ ካልእትየ፨ ርግብየ፡ ፍጽምትየ፨ ከመ፡ ፋጻ፡ ቀጢን፡ ወከመ፡ መሰንቆ፡ ሕዋዝ፡ ያስትፌሥሐኒ፡ በሰሚዖቱ፨ እስመ፡ ርእስየኒ፡ ምሉአ፡ ጠላ፨ ወድምድማየኒ፡ ነፍኒፈ፡ ሌሊት፨

f. 190v

አውፃእኩ፡ ልብስየ፡ እፎኑ፡ አለብሶን፨ ሐጸብኩ፡ እገርየ፡ እፎኑ፡ እጌምኖን፨ እስመ፡ ተሐጸብኩ፡ አነ፡ በስሂን፡ ወበአቅራኅየ፨ ወልድ፡ እኁየ፡ ፈነወ፡ እዴሁ፡ እንተ፡ ስቍረት፨ እስመ፡ በሊሐ፡ ልቡ፡ እምኵናት፨ ከርሥየ፡ ደንገጻት፡ ቦቱ፨ ተንሣእኩ፡ አነ፡ አርኅዎ፡ ለወልድ፡ እኁየ፨ እደውየ፡ ያውዓያዘ፡ ከርቢ፨ ወአፃብዕየ፡ ከርቤ፡ ምሉአት፨ ውስተ፡ እደ፡ መንሠግ፡ ተንሣእኩ፡ አነ፡ አርኅዎ፡ ለወልድ፡ እኁየ፨ ወልድ፡ እኁየ፡ ኀለፈ፨ ነፍስየ፡ ደንገጸት፡ እምቃሉ፨ ኀሠሥክዎ፡ ወኢረብከዎ፨ ጻዋዕክዎ፡ ወኢትሠጥወኒ፨ ረከቡኒ፡ መዓቅብት፡ እለ፡ የዐቅቡ፡ ሀገረ፨ ዘበጡኒ፡ ወፈቅኡኒ፨ ነሥኡ፡ ግልባቤየ፡ እምላዕለ፡ ርእስየ፡ እለ፡ የዐቅቡ፡ ቅጽረ፡

f. 191r

አመሐልኩክን፡ አዋልደ፡ ኢየሩሳሌም፨ በኃይሉ፡ ወበፅንዑ፡ ለገዳም፨ አመ፡ ረከብካሁ፡ ለወልድ፡ እኁየ፡ ከመ፡ ታይድዓሁ፨ እስመ፡ ንድፍት፡ አነ፡ በፍቅሩ፨ ራብዕ፡ ማኅልይ፡ ይነግር፡ ውዳሴ፡ መርዓት። ምንተ፡ ውእቱ፡ ወልድ፡ እኁኪ፡ እምውሉደ፡ አኃው። ሠናይት፡ እምአንስት፨ ወምንት፡ ውእቱ፡ ወልድ፡ እኁኪ፡ እምውሉደ፡ አኃው፨ ዘከመ፡ ዝ፡ መሐላ፡ አመሐልክነ፨ በፀሐይኑ፡ ወበያሮስ፡ ወበከማንዮስ፨ እኁየ፡ ፀዓዳ፡ ወቀይሕ፨ ወየዐውድዎ፡ እልፍ፡ ወትእልፊተ፡ አዕላፉት፨ ውሉድ፡ እምአዕለፍ፨ ርእሱ፡ ወርቀ፡ ቂፋዝ፨ ድምድማሁ፡ ድሉል፡ ወጸሊም፡ ከመ፡ ቋዕ፨ አዕይንቲሁ፡ ከመ፡ ርግብ፡ ውስተ፡ ምሉእ፡ ምዕቃለ፡ ማያት፨ ሰነኒሁ፡ ሕጹባት፡ በሐሊብ፡ እለ፡ ይነብራ፡ ውስተ፡ ምዕቃለ፡ ማያት፡ ምሉእ፨

f. 191v

መላተሒሁ፡ ከመ፡ ርኄ፡ አፈው፡ እለ፡ ይፈርያ፡ አፍዋተ፨ አዕይንቲሁ፡ ኮከበ፡ ጽባሕ፡ ጽዳሌሁ፡ ጽዳሊ፡ ይጼድል፨ ከናፍሪሁ፡ ጽጌ፡ እለ፡ ይውኅዛ፡ ከርቤ፡ ፍጹመ፨ ወልድ፡ እኁየ፡ ይጼኑ፡ ዘርበነ፡ ምዑዘ፨ አልባሲሁ፡ ዘዕብን፡ ከመ፡ ሰብአ፡ ተናሴስ፨ እደዊሁ፡ ፍሑቃት፡ አለ፡ ወርቅ፡ ሥርግዋተ፡ ተርሴስ፨ ከርሡ፡ ሰሌዳ፡ ከመ፡ ቀርነ፡ ነጌ፡ ዲበ፡ ዕብነ፡ ሰንፒር፨ አዕኑነ፡ ክብር፡ ወውፅቦ፡ ወኢያውፅቦ፡ እደ፡ ኪንያ፨ ቍያጺሁ፡ አዕማደ፡ ባላቅ፡ ሥሩራት፡ ዲበ፡ መገበረ፡ ወርቅ፨ ርእሱ፡ ከመ፡ ሰሂን፨ ወኅሩይ፡ ከመ፡ ቄድሮስ፨ ጉርዔሁ፡ መዓርዔር፡ ወኵሉ፡ ፍትው፨ ወልድ፡ እኁየ፡ ውእቱ፡ ፍቁርየ፨

f. 192r

ወትቤ፡ መርዓተ፡ አይቴ፡ ኀለፈ፡ ወልድ፡ እኁየ፡ አዋልደ፡ ኢየሩሳሌም፨ ወትቤ፡ አግሲጦሰ፡ አይቴ፡ ሖረ፡ ወልድ፡ እኁኪ፡ ወንኅሥሥ፡ ምስሌኪ፨ ወልድ፡ እኁየ፡ ወረደ፡ ውስተ፡ ገነቱ፨ ውስተ፡ አብያተ፡ አፈው፨ ይርአይ፡ ገነተ፡ ወያስተጋብእ፡ ጽጌያተ፨ ከማሁ፡ አዕንቲኒ፡ እንተ፡ ኀቤየ፡ ከመ፡ ሥምረት፨ አዳም፡ ከመ፡ ኢየሩሳሌም፨ መደንግጽ፡ ከመ፡ ሥርዓት። ሚጢ፡ አዕይንትኪ፡ እምአንፃርየ፨ እስመ፡ አማንቱ፡ አፍርኃኒ፡ ወአሥረራኒ። ውስተ፡ አየር፨ ሥዕርትኪ፡ ከመ፡ መርዓተ፡ አጣሌ፨ እለ፡ ተከሥታ፡ እምአድባረ፡ ገልዓድ፨ ስነንኪ፡ ከመ፡ መራዕይ፡ እለ፡ ተቀርፃ፨ ወእለ፡ ወፅአ፡ እምሕፃብ፨ ኵሎን፡ እለ፡ ይመነትዋ፨

f. 192v

አልቦን፡ እምኔሆን፡ ወካን፨ ከመ፡ ፍሕሥ፡ ቀይሕ፡ ከናፍርኪ፨ ንባብኪ፡ አዳም፨ ከመ፡ ቅርፍተ፡ ሮማን፡ ወለትሕኪ፡ እንበለ፡ አርምሞተኪ፨ ስሳ፡ እማንቱ፡ ንግሥታት፡ ወሰማንያ፡ ዕቁበተ፨ አዋልድ፡ እለ፡ አልቦን፡ ኍልቊ፨ ወአሐቲ፡ እምኔሆን፡ ርግብየ፡ ፍጽምትየ፨ ከነፊሃ፡ ክነፈ፡ ብሩር፨ ወገበዋቲሃኒ፡ በሐመልማለ፡ ወርቅ፨ አሐቲ፡ ይእቲ፡ ለእማ፨ ወኅሪት፡ ለእንተ፡ ወለደታ፨ ርኢየሃ፡ አዋልድ፡ ወአስተብጽአሃ፨ ንግሥታት፡ ወዕቁባት፡ ወደሳሃ፨ መኑ፡ ይእቲ፡ ዛቲ፡ እንተ፡ ትሔውፅ፡ ከመ፡ ጎህ፨ ሠናይት፡ ከመ፡ ወርኅ፡ ወብርህት፡ ከመ፡ ፀሐይ፨ ወሑረታቲሃ፡ በምሥጢር፡ መደንግጽ፡ ከመ፡ ሥርዓት፨

f. 193r

ውስተ፡ ገነተ፡ ከርካዕ፡ ወረደ፡ ወልድ፡ እኁየ፨ ወትቤ፡ አቅሌስያ፨ ወረደ፡ ወልድ፡ እኁየ፡ ውስተ፡ ዘርአ፡ ሙኃዝ፨ ኀበ፡ ፈረየ፡ አስያሞስ፨ ይርአይ፡ ለእመ፡ ጸገየ፡ ወይን፨ ወለእመ፡ ፈርየ፡ ሮማን፨ በህየ፡ እሁበከ፡ አጥባትየ፡ ለከ፨ ነፍስየ፡ ኢያእመረት፨ ረስየኒ፡ ሠረገላተ፡ አሚናዳብ፨ ተመየጢ፡ ተመየጢ፡ ሱላማጢስ፨ ተመየጢ፡ ወንርአይ፡ ብኪ፡ ሰላመ፨ ምንትኑ፡ ትኔፅር፡ በእንተ፡ ሰላመ፡ ሰጣዊት፨ እንተ፡ ትሔውጽ፡ እምርኁቅ፡ ከመ፡ መድባለ፡ ማኅበር፨ ጥቀ፡ አዳም፡ ሑረትኪ፡ ዘባሰን፡ ውስተ፡ አሚናዳብ፨ ወንብረተ፡ መናቅዕትኪ፡ ከመ፡ አርማሰቆስ፡ ግብረ፡ እደ፡ ኪንያ፨ ሕንብርትኪ፡ ከመ፡ ማዕስክ፡ ፍሑቅዝ[]፡ ዘኢየአርቅ፡ እምቱሰሕቱ፨

f. 193v

ከርሥኪ፡ ሥውጠ፡ ሰርናይ፡ ወሕጹር፡ በጽጌ፨ ፪አጥ[ባ]ትኪ፡ ከመ፡ ፪እጉለ፡ መንታ፡ ዘወይጢል፨ እለ፡ ያፈለፍላ፡ ሐሊበ፡ መንፈስ፨ ወክሳድኪ፡ ከመ፡ ማኅፈደ፡ ቀርነ፡ ነጌ፨ አዕይንትኪ፡ ከመ፡ ምሉእ፡ ምእቃለ፡ ማያት፨ በኢሴቦን፡ በአናቅጽ፡ ወለተ፡ ብዙኃን፡ አኃው፨ ንግሥታት፡ ይፈቀዳ፡ ሰነኪ፨ ወአሕዛብኒ፡ የሑሩ፡ በፀዳልኪ፨ አንፍኪ፡ ይመስል፡ ከመ፡ ማኅፈደ፡ ሊባኖስ፡ ዘይኔፅር፡ መንገደ፡ ገጸ፡ ደማስቆ፨ ሥዕርትኪ፡ ዘዲቤኪ፡ ከመ፡ ቀርሜሎስ፨ ወጽፍሮ፡ ሥዕርትኪ፡ ከመ፡ ሜላት፡ ፍሑስ፨ ማኅፈድ፡ ወርቅ፡ ለሰሎሞን፨ ወበመሠረቱ፡ ዘዕንቈ፡ አድማርስጲስ፨ አሠረ፡ ንጉሥ፡ ለረዊፅ፨ ጥቀ፡ ሠናይኪ፡ ወጥቀ፡ አዳምኪ፨ አፍቁሮ፡ ለፍግእኪ፨

f. 194r

ዘቆምኪ፡ ይመስል፡ በቀልተ፨ ወአጥባትኪ፡ ከመ፡ ሄላ፨ ወእቤ፡ እዕርግ፡ ውስተ፡ በቀልት፨ ወአኀዝ፡ መልዕልቶ፨ ኑኅ፡ ሉዓሌሁ፡ ለአርያም፨ ወኮና፡ አጥባትኪ፡ ከመ፡ አስከለ፡ ወይን፨ ወጉርዔኪኒ፡ ከመ፡ ወይን፡ ሠናይ፨ እንዘ፡ የሐር፡ ወልድ፡ እኁየ፨ ወእንዘ፡ ይዴሎ፡ ለ[ከ]ናፍርየ፡ ወለልሳንየ፨ አዛብ፡ ወሲላሰ፡ ወፄናታም፡ የዓውዱ፡ ጸፍጸፈ፡ ቤትየ፨ ከመ፡ ጽጌ፡ ረዳ፡ ወከመ፡ ሮማን፡ ወጸባንዮስ፡ ይምዕዘኒ፡ አፉሁ፨ አነ፡ ዘወልድ፡ እኁየ፡ ወኀቤየ፡ ምግባኢሁ፨ ነዓ፡ ወልድ፡ እኁየ፡ ንፃእ፡ ሐቅለ፨ ወናዕርፍ፡ ውስተ፡ አድያም፨ ወንጉሥ፡ ውስተ፡ ዓፀደ፡ ወይን፨ ዓርአይ፡ ወለእመ፡ ጸገየ፡ ወይን፨

f. 194v

ወለእመ፡ ጸገየ፡ ቆዕ፨ ወለእመ፡ ፈርየ፡ ሮማን፨ ልብነ፡ ወሠግላጠ፡ ይምዕዘኒ፡ አፉሁ፨ በህየ፡ እሀበከ፡ አጥባትየ፡ ለከ፨ ወይትፈው፡ እምላልአን፡ መፍቅድ፨ ዕንጐታት፡ ወሀቡ፡ ውስቴታ፨ ውስተ፡ አዕፃዲነ፡ ኵሉ፡ አቅማሕ፨ ሐዲሰ፡ ምስለ፡ ብሉይ፨ ወልድ፡ እኁየ፡ አነ፡ ዐቀብኩ፡ ለከ፡ ኵሎ፨ መኑ፡ ይሁበከ፡ ወልድ፡ እኁየ፡ ተጠቡ፡ አጥባቲሃ፡ ለእምከ፨ ረኪብየ፡ በአፍአ፡ እስዕመከ፡ ወኢይሜንኑኒ፨ አነሥአከ፡ ወአበውአከ፡ ውስተ፡ ቤተ፡ እምየ፨ ወውስተ፡ ውሣጥያቲሃ፡ ለእንተ፡ ሐፀነተነ፨ አስትየስ፡ እምርኄ፡ አፈውየ፨ ወእምስቴ፡ ሮማንየ፨ የማኑ፡ ተሐቀፈኒ፡ ወጸጋሙ፡ ታሕተ፡ ርእስየ፨ አመሐልኩክን፡ አዋልደ፡ ኢየሩሳሌም፨ በኃይሉ፡ ወበፅንዑ፡ ለገዳም፨

f. 195r

አመ፡ ተንሥአ፡ ወአንሥአ፡ ኵሎ፡ ሙታነ፨ አፈቅሮ፡ እስከ፡ አመ፡ ፈቃዳ፨ ኃምስ፡ ማኅልይ፡ ዘይነግር፡ እምዚአሃ፡ ለቤተ፡ ክርስቲያን፨ መኑ፡ ይእቲ፡ ዛቲ፡ እንተ፡ ትሔውፅ፡ ከመ፡ ጎህ፨ ጽዕዱት፡ ወብርህት፨ እንተ፡ ትትመረጐዝ፡ በወልድ፡ እኁሃ፨ ወልድ፡ እኁየ፡ እምኀበ፡ ኮል፡ አንማእኩከ፨ ኮልኪ፡ ዘበዕበራይሰጢ፡ እለ፡ ቅቡአን፡ በደመ፡ ሐርጌ፡ ዘገልዓድ፨ በህየ፡ ሐመት፡ ብከ፡ እምከ፨ ወበህየ፡ ሐመት፡ ብከ፡ እምከ፡ ወላዲትከ፨ ደቂቀ፡ ይሳኮር፡ ይሣለቁ፡ ብከ፨ አንብረኒ፡ ቀ፡ ከመ፡ ሕልቀት፡ ውስተ፡ ልብከ፨ ወከመ፡ ማዕተብ፡ በመዝራዕትከ፨ እስመ፡ ፍቅር፡ ከመ፡ ሞተ፡ ፅንዕት፨ ወርቅ፡ ወዮሳር፡ ይከውኑ፡ ሤጠ፨ ወድርክት፡ ከመ፡ ሲኦል፨

f. 195v

ቅንአት፡ ትብልዖሙ፡ ለልበ፡ ብዙኃን፡ በመዓት፨ እስመ፡ በቅንአትሰ፡ ኢይትረክብ፡ ጸጋ፡ እግዚአብሔር፨ ክነፊሃ፡ ክንፈ፡ እሳት፡ ላህበ፨ ማይ፡ ብዙኅ፡ ኢይክል፡ አጥፍኦታ፡ ለፍቅር፨ ወአፍላግኒ፡ ኢያንቀለቅልዋ፨ እመ፡ ወሀበ፡ ብእሲ፡ ኵሎ፡ ንብረቶ፡ ለፍቅር፨ መንኖ፡ ኢይሜንንዎ፨ እኅትነ፡ ንስቲት፡ ይእቲ፡ ወአጠበት፡ አልባ፨ ምንተ፡ ንግባር፡ ለእኅትነ፡ በእዕለተ፡ አመ፡ [ይት]ይትገሩ፡ ባቲ፨ ለእመ፡ አዓረፍት፡ ይእቲ፡ ንሕንጽ፡ ዲቤሃ፡ ትድባበ፡ ዘብሩር፨ ወለእመ፡ ኆኅተ፡ ይእቲ፡ ንግባር፡ ላቲ፡ ማዕፆ፡ ዘቄድሮስ፨ እነ፡ ቅጽር፡ ወአጥባትየ፡ ከመ፡ ማኅፈድ፨ አነ፡ በአዕይንቲሁ፡ እረክብ፡ ሰላመ፨ ማኅፈድ፡ ቀይሕ፡ ዘያክንት፡ ለሰሎሞን፡ በኬብሮን፨

f. 196r

ዓፀደ፡ ወይን፡ ኮነ፡ ለሰሎሞን፡ በብዔለሞን፨ ወወሀበ፡ ዓፀደ፡ ወይኑ፡ ለእለ፡ የዐቅቡ፡ ፍሬሁ፨ ብእሲ፡ ብእሲ፡ ይሁብ፡ ፍሬሁ፡ በበጊዜሁ፨ ፲ተ፡ ፪ተ፡ ፻ተ፡ ብሩረ፨ ወ፪ተ፡ ፻ተ፡ ለሰሎሞን፨ ወ፪ተ፡ ፻ተ፡ ለእለ፡ የዐቅቡ፡ ፍሬሁ፨ አእላፍ፡ ፍሬሁ፡ በበጊዜሁ፨ ፲ተ፡ ፻ተ፡ ለጽዮን፡ ይሁብ፨ ዓፀደ፡ ወይን፡ ሊተ፡ አንፃርየ፨ እንዘ፡ ይነብሩ፡ ውስተ፡ ገነት፡ ካልአን፡ ርእይዎሙ፨ ጉቡአን፡ ወሰንዋ፡ እንዘ፡ ይነብሩ፡ በሰላም፨ ወካልአን፡ ርእይዎሙ፡ እንዘ፡ ይትረአዩ፡ ማእከላ፨ ወእንዘ፡ የሐውሩ፡ ውስተ፡ ገነት፡ ካልአን፨ ቃልከ፡ አስምዐኒ፨ ጕየአንተ፡ ወልድ፡ እኁየ፡ ወተመስለ፡ ለወይጠል፨ ወለወሬዛ፡ ሃየል፡ ውስተ፡ አድበረ፡ ድኁኃን፨